**Upravni odjel za zdravstvo, socijalnu politiku,**

**branitelje, civilno društvo i mlade**

KLASA: 007-02/21-01/123

URBROJ: 2140/01-09-21-1

Krapina, 16. studenog 2021.

Na temelju članka 17. Statuta Krapinsko-zagorske županije (Službeni glasnik Krapinsko-zagorske županije, broj 13/01, 5/06, 14/09, 11/13, 13/18, 5/20, 10/21 i 15/21 - pročišćeni tekst) i Kodeksa savjetovanja sa zainteresiranom javnošću u postupcima donošenja općih akata Krapinsko-zagorske županije (Službeni glasnik Krapinsko-zagorske županije, broj 24/14) upućuje se

**JAVNI POZIV**

**za savjetovanje sa zainteresiranom javnošću**

**u postupku donošenja**

**Pravilnika o izmjenama i dopunama Pravilnika o financiranju programa i projekata od interesa za opće dobro koje provode udruge na području Krapinsko-zagorske županije**

Pravilnik o financiranju programa i projekata od interesa za opće dobro koje provode udruge na području Krapinsko-zagorske županije (Službeni glasnik Krapinsko-zagorske županije, broj 30A/15) donijela je Županijska skupština Krapinsko-zagorske županije u prosincu 2015. godine, na temelju Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj 26/15). Pravilnikom se definiraju kriteriji, mjerila i postupci za dodjelu i korištenje sredstava proračuna Krapinsko-zagorske županije udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Krapinsko-zagorske županije.

Stupanjem na snagu izmjena i dopuna Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj 37/21) potrebno je uskladiti važeći Pravilnik s Uredbom.

U nastojanjima za unapređenjem partnerskog odnosa s građanima organiziranima putem organizacija civilnog društva, neminovno je sudjelovanje svih zainteresiranih u postupku donošenja pravne regulative kojom se definira ovaj oblik društvenog angažmana. Cilj je u otvorenom dijalogu iznaći najoptimalnije načine razvoja civilnog društva na području Krapinsko-zagorske županije, kao jedne od temeljnih odrednica suvremene demokracije i neposrednog segmenta aktivnog uključivanja građana u sistem donošenja odluka, važnih kako za njih osobno, tako za zajednicu i društvo u cjelini.

Za provođenje ovog Pravilnika osigurana su sredstva u Proračunu Krapinsko-zagorske županije.

Sukladno odredbama Kodeksa savjetovanja sa zainteresiranom javnošću u postupcima donošenja općih akata Krapinsko-zagorske županije (Službeni glasnik Krapinsko-zagorske županije, broj 24/14) poziva se zainteresirana javnost da svojim prijedlozima i sugestijama pridonese kvaliteti donošenja predmetnog akta.

Svi u roku pristigli prijedlozi razmotrit će se i oni prihvaćeni ugraditi u konačni prijedlog nacrta općeg akta koji će se uputiti Županijskoj skupštini na donošenje. Svoje prijedloge možete u pisanom obliku poslati na adresu elektroničke pošte: zdravstvo@kzz.hr, zaključno s danom 30. studenoga 2021. godine.

**PROČELNICA**

**Martina Gregurović Šanjug**